96/750/YOS: Yhteinen toiminta, 17 päivältä joulukuuta 1996, jonka neuvosto on hyväksynyt Euroopan unionista tehdyn sopimuksen K.3 artiklan perusteella Euroopan unionin jäsenvaltioiden lainsäädäntöjen ja käytäntöjen lähentämisestä huumeiden väärinkäytön torjumiseksi sekä laittoman huumausainekaupan ehkäisemiseksi ja torjumiseksi



Virallinen lehti nro L 342 , 31/12/1996 s. 0006 - 0008



YHTEINEN TOIMINTA, 17 päivältä joulukuuta 1996, jonka neuvosto on hyväksynyt Euroopan unionista tehdyn sopimuksen K.3 artiklan perusteella Euroopan unionin jäsenvaltioiden lainsäädäntöjen ja käytäntöjen lähentämisestä huumeiden väärinkäytön torjumiseksi sekä laittoman huumausainekaupan ehkäisemiseksi ja torjumiseksi (96/750/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen K.1 artiklan 4 kohdan ja K.3 artiklan 2 kohdan b alakohdan, ottaa huomioon Ranskan tekemän aloitteen, palauttaa mieleen, että 26 ja 27 päivänä kesäkuuta 1995 kokoontuneessa Cannesin Eurooppa-neuvostossa hyväksyttiin eurooppalaiseen toimintasuunnitelmaan (1995-1999) liittyvä työ huumeiden torjunnassa ja katsottiin, että tällä alalla tarvitaan yhtenäistä lähestymistapaa, palauttaa mieleen, että 15 ja 16 päivänä joulukuuta 1995 kokoontuneessa Madridin Eurooppa-neuvostossa hyväksyttiin huumausaineiden asiantuntijaryhmän selvitys ja että joitakin sen 66 ehdotuksesta toteutetaan jo Eurooppa-neuvoston toimeksiannon mukaisesti yksityiskohtaisina, toiminnallisina ja yhteensovitettuina toimenpiteinä Euroopan unionissa, palauttaa mieleen, että Eurooppa-neuvostossa kehotettiin Italiaa ja Irlantia puheenjohtajavaltioina laatimaan yhdessä jäsenvaltioiden, komission, Europolin huumausaineyksikön sekä Euroopan huumausaineiden ja niiden väärinkäytön seurantakeskuksen kanssa toimintaohjelma, jossa otetaan huomioon edellä mainittu selvitys ja jonka soveltamisessa saavutettua edistymistä tarkastellaan Dublinin Eurooppa-neuvostossa 13 ja 14 päivänä joulukuuta 1996, katsoo, että Firenzessä 21 ja 22 päivänä kesäkuuta 1996 kokoontuneessa Eurooppa-neuvostossa pidettiin erittäin tärkeänä jäsenvaltioiden yhteistyön lujittamista huumeiden torjunnassa, katsoo, että kyseisessä Eurooppa-neuvostossa toistettiin, että on erittäin tärkeää saada pikaisesti päätökseen tutkimus jäsenvaltioiden lainsäädäntöjen yhdenmukaistamisesta ja sen vaikutuksesta huumeiden käytön ja laittoman huumekaupan vähentämiseen, panee merkille Madridin ja Firenzen Eurooppa-neuvostojen pyytämän kertomuksen kansallisten huumausainelainsäädäntöjen yhdenmukaistamisesta, palauttaa mieleen puheenjohtajavaltio Irlannin huumeiden torjunnalle antaman tärkeän sijan, Madridin ja Firenzen Eurooppa-neuvostojen toimeksiantojen pohjalta tehdyt aloitteet konkreettisen sisällön antamiseksi huumeiden torjunnalle sekä erityisesti neuvoston päätöslauselman törkeää huumausainekauppaa käsittävistä rikoksista säädettävistä rangaistuksista, katsoo, että jäsenvaltiot täyttävät vuosina 1961, 1971 ja 1988 tehtyjen Yhdistyneiden Kansakuntien yleissopimusten mukaiset velvoitteensa ja tarkastelevat keinoja kyseisten yleissopimusten ehdottoman noudattamisen tehostamiseksi erityisesti auttamalla kolmansia maita täyttämään velvoitteensa, katsoo, että jäsenvaltiot vakuuttavat pyrkivänsä yhdessä päättäväisesti hävittämään laittoman huumausainekaupan suojellakseen yhteiskuntiaan kyseisen kaupan tuhoisilta vaikutuksilta samoin kuin huumeiden väärinkäytön perussyiltä, erityisesti huumeiden laittomalta kysynnältä ja huumausainekaupasta saatavilta suurilta voitoilta; lainsäädäntöjen ja käytäntöjen lähentäminen yhteistyön tehostamiseksi vaikuttaisi myönteisesti tämän tavoitteen saavuttamiseen, panee merkille Ranskan Torinossa 29 päivänä maaliskuuta 1996 kokoontuneessa Eurooppa-neuvostossa esittämän eurooppalaista sosiaalista mallia koskevan muistion, jossa suositellaan kansallisten lainsäädäntöjen yhdenmukaistamista huumeiden torjunnassa, katsoo, että synteettisten huumeiden kehitykseen liittyy vaaroja, katsoo, että yhdenmukaistamista koskevassa neuvoston ja komission kertomuksessa, joka on tehty edellä mainittujen toimeksiantojen perusteella, katsotaan, että synteettiset huumeet voisivat olla tämän kertomuksen ensisijainen soveltamisala, katsoo, että yhdenmukaistetun jäsenvaltioiden lainsäädännön puuttuessa yhteensovitetut käytännöt mahdollistaisivat eurooppalaisen yhteistyön voimistamisen huumeiden väärinkäytön torjunnassa sekä laittoman huumausainekaupan ehkäisemisessä ja torjunnassa, katsoo, että eurooppalainen ja kansainvälinen poliisi-, tulli- ja oikeusviranomaisten yhteistyön korkea taso tehostaisi huumausainekaupan torjuntaa, katsoo, että huumausainekaupan torjuntaan on liityttävä tehokas politiikka, joka koskee huumeiden väärinkäytön ennaltaehkäisyä sekä huumeiden käyttäjien hoitoa ja yhteiskuntaan sopeuttamista, panee merkille huumeiden käytön ehkäisemistä koskevan yhteisön toimintaohjelman ja erityisesti sen viisitoista ensisijaista alaa, katsoo, että tämän yhteisen toiminnan määräykset eivät estä sen yleisen periaatteen soveltamista, jonka nojalla jäsenvaltio voi jatkaa tai edistää kansallisen politiikkansa toteuttamista torjuakseen huumausaineita alueellaan, tämän kuitenkaan rajoittamatta yhteisön toimivaltaa, ON HYVÄKSYNYT TÄMÄN YHTEISEN TOIMINNAN: 1 artikla Jäsenvaltiot sitoutuvat tekemään syvällistä yhteistyötä huumeiden väärinkäytön torjumiseksi ja pyrkivät lähentämään lainsäädäntöjään saadakseen ne keskenään yhteensopiviksi siinä määrin kuin se on tarpeellista laittoman huumausainekaupan ehkäisemiseksi ja torjumiseksi Euroopan unionissa. 2 artikla Jäsenvaltiot pyrkivät yhteensovittamaan poliisi-, tulli- ja oikeusviranomaistensa käytännöt, jotta eurooppalainen yhteistyö laittoman huumausainekaupan ehkäisemisessä ja torjunnassa vahvistuisi Euroopan unionissa. 3 artikla Jäsenvaltiot sitoutuvat torjumaan huumeiden ja psykotrooppisten aineiden laitonta liikkumista yhteisön alueella "huumeturismi" mukaan lukien. 4 artikla Jäsenvaltioiden on varmistettava, että niiden oikeusjärjestelmissä rangaistukset, joita sovelletaan huumausainekauppaa käsittäviin törkeisiin rikoksiin, kuuluvat ankaruudeltaan vastaavan vakavuusasteen rikoksista määrättävien ankarimpien rangaistuksien joukkoon. 5 artikla Jäsenvaltiot pyrkivät säätämään yhteneväistä lainsäädäntöä siinä määrin kuin se on tarpeellista synteettisiä huumeita koskevan lainsäädännön pohjan luomiseksi tai niitä koskevan lainsäädännön aukkojen korjaamiseksi. Jäsenvaltioiden on erityisesti suosittava sellaisen nopean tietojärjestelmän luomista, joka mahdollistaa näiden huumeiden määrittämisen kiellettäviksi aineiksi heti, kun niitä esiintyy jäsenvaltion alueella. 6 artikla Jäsenvaltiot sitoutuvat toteuttamaan tarpeellisia toimenpiteitä poliisi-, tulli- ja oikeusviranomaistensa käytännön yhteistyön konkreettiseksi lisäämiseksi huumeiden väärinkäytön torjunnassa sekä laittoman huumausainekaupan ehkäisemisessä ja torjunnassa, tämän kuitenkaan rajoittamatta yhteisön toimivaltaa. 7 artikla Jäsenvaltiot huolehtivat siitä, että niiden on mahdollista täyttää vuosina 1961, 1971 ja 1988 tehtyjen huumeita ja psykotrooppisia aineita koskevien Yhdistyneiden Kansakuntien yleissopimusten mukaiset velvoitteensa ehdottomasti ja tehokkaasti. 8 artikla Jäsenvaltiot sitoutuvat toteuttamaan aiheellisimmat toimenpiteet sellaisten kasvien laittoman viljelyn torjumiseksi, jotka sisältävät huumaavia ominaisuuksia omaavia aktiivisia ainesosia. 9 artikla Jäsenvaltiot sitoutuvat valtiosääntönsä ja kansallisen oikeusjärjestelmänsä perusperiaatteiden mukaisesti pitämään rikoksena toisten julkista, millä hyvänsä keinoin tapahtuvaa tahallista kehottamista tai suostuttelua laittomaan huumeiden käyttöön tai valmistamiseen. Ne ovat erityisen tarkkaavaisia tietoliikenneverkkojen ja erityisesti Internetin suhteen. 10 artikla Mikään tässä yhteisessä toiminnassa ei estä jäsenvaltioita kansainväliset sitoumuksensa täyttääkseen ylläpitämästä tai ottamasta käyttöön alueellaan aiheellisiksi katsomiaan lisätoimia huumeiden väärinkäytön torjumiseksi sekä laittoman huumausainekaupan ehkäisemiseksi ja torjumiseksi. 11 artikla Jäsenvaltioiden hallitukset sitoutuvat toteuttamaan kaikki aiheelliset toimenpiteet tämän yhteisen toiminnan täytäntöönpanemiseksi heti kun se on hyväksytty. Puheenjohtajavaltio antaa vuosittain neuvostolle kertomuksen tämän yhteisen toiminnan täytäntöönpanosta. 12 artikla Tämä yhteinen toiminta tulee voimaan päivänä, jona se hyväksytään. 13 artikla Tämä yhteinen toiminta julkaistaan virallisessa lehdessä. Tehty Brysselissä 17 päivänä joulukuuta 1996. Neuvoston puolesta I. YATES Puheenjohtaja